**7. EMES-ova međunarodna istraživačka konferencija o socijalnom poduzetništvu: Održivi razvoj kroz socijalno poduzetničku, zadružnu i dobrovoljnu akciju**

Sedma po redu EMES-ova međunarodna istraživačka konferencija o socijalnom poduzetništvu je ovaj puta održana u suorganizaciji EMES-a[[1]](#footnote-1), EMPOWER-SE COST akcije[[2]](#footnote-2), FairShares Instituta za zadružno socijalno poduzetništvo (FSI)[[3]](#footnote-3) i Centra za regionalnu ekonomsku i socijalnu suradnju (CRESR)[[4]](#footnote-4) na sveučilištu Sheffield Hallam (Sheffield, Velika Britanija) na kojem se ujedno konferencija i održala od 24-27., lipnja 2019. godine**.**

Teme ovogodišnje konferencije je odražavala glavno pitanje „Koja je uloga socijalnog poduzetništva, zadruga i dobrovoljnih akcija u rješavanju, podrivanju i transformaciji održivog razvoja?“[[5]](#footnote-5) U toj perspektivni se razmatralo više tema od koji su neke bile siromaštvo i nejednakost; kvaliteta života; okoliš i eko-sustavi i upravljanje održivim gospodarstvima. Kako bi raspravilo o različitim područjima i disciplinama konferencija je bila usmjerena na deset tematskih blokova. Njih ćemo ukratko opisati kako ne bi ulazili u Pojedinačna izlaganja su bila brojna kako već tradicionalno na EMES konferenciji posjećuje više stotina sudionika iz nekoliko desetaka zemalja i sa svih kontinenata.

Prva tematska linija je nosila naslov *Koncepti i modeli socijalnog poduzetništva, zadružnog i dobrovoljnog djelovanja* unutar koje se htjelo odgovoriti na pitanje što mislimo da je socijalno poduzeće i što mislimo da bi ono trebalo biti. U drugoj se raspravljalo o *resursima za socijalnu, zadružnu i dobrovoljnu akciju* posebice kako se mijenja okruženje financiranja, socijalnog financiranja i zadružnog kapitala i kakav je to utjecaj imalo na područje. *Socijalne inovacije i poduzetništvo* je bila treća tematska linija koja je sagledavala kako različite istraživačke zajednice koje proučavaju treći sektor uokviruju socijalne inovacije. Kakvu ulogu socijalno poduzetništvo ima u pružanju mjesta radikalnim oblicima demokracije koji dovode u pitanje kapitalistički sustav, tržišnu ekonomiju i političke institucije je bilo pitanje koje se raspravljalo u četvrtoj tematskoj liniji *socijalno poduzetništvo kao mjesto radikalnih oblika demokracije, sudjelovanja i djelovanja*. Peta tematska linija *višerazinska vladavina i ekosistemi za socijalno poduzetništvo i održivi razvoj* je razmatrala kako ljudi participiraju u vladavini socijalnih poduzeća. Nadalje *javna politika i pravni okviri za socijalna poduzeća* su se sagledavali u sljedećoj šestoj sesiji gdje se pozornost usmjerila na regulatorne i javno-političke aspekte različitih zemalja i regija. Sedma sesija je poučavala koncepte za*jedničkih dobara i kolaborativne ekonomije* te kakav doprinos imaju civilnom obnavljanju. *Društvena solidarnost i transformativni pokreti* su bili osma tematska linija u kojoj se htjelo analizirati da li oni i na koji način izazivaju neoliberalnu hegemoniju. Deveta tematska linija je bila fokusirana na *supstantivnu ekonomiju* *i pristupe istraživanju i praksi socijalnog poduzetništva inspirirane Polanyi-em*. Konačno zadnja tematska linija se usmjerila na *epistemološke, metodološke i pedagoške inovacije/napretke u socijalnom poduzetništvu* s glavnim fokusom na to kakve su prilike za kritička istraživanja i učenje u polju kojem dominiraju utjecajni „zagovornici“.

Na konferenciji je održano nekoliko plenarnih izlaganja i panela koja su bila usklađena s glavnom temom konferencije. Prvo je bilo naslova „Može li socijalno poduzetništvo biti sredstvo održivog razvoja?“ na kojem su sudjelovali Rory Ridley-Duff, Luciane Lucas dos Santos, te Nadia Johanisova. Zatim smo drugog dana imali panel „Što i kako socijalno poduzetništvo, zadrugarstvo i dobrovoljna akcija doprinose ciljevima održivog razvoja?“ na kojem su sudjelovali Angela Eikenberry, Sonja Novkovic, i Marthe Nyssens. Te naposljetku završni panel je za temu imao „Je li socijalno poduzetništvo sredstvo neoliberalizma? te su na njemu sudjelovali Jo Barraket, Julian Le Grand, i Álvaro Porro.

Nekoliko je projekata/istraživanja koji su imali globalnije predstavljano na konferenciji. Prvi je bio *International Comparative Social Enterprise Models* – ICSEM projekt[[6]](#footnote-6). Projekt uključuje više od 230 istraživača iz više od 50 zemalja diljem svijeta te je predstavio rezultate globalnog istraživanja socijalnih poduzeća, kroz izlaganje; *Mapping and Testing Social Enterprise Models Across the World;* te nekoliko knjiga koje tematiziraju socijalno poduzetništvo u Aziji te socijalno poduzetništvo Latinskoj Americi. Uz to najavljene su dvije knjige o socijalnom poduzetništvu u Europi koje će se izdati 2020 godine.Predstavljeni su i napori unutar projekta *Mapping of social enterprise and its ecosystem in Europe* koji za potrebe Europske komisije provodi mapiranje razvoja socijalnog poduzetništva i struktura njegove podrške diljem Europe.[[7]](#footnote-7) Također konferencija je predstavila nekoliko panela vezanih za COST Akciju 16206 “*Empowering the next generation of social enterprise scholars*” (EMPOWER-SE) koja je i podupirala ovu konferenciju. Paneli su bili vezani za socijalna poduzeća i socijalnu državu u komparativnoj perspektivi.

Zanimljiva je bila i debata urednika časopisa. Na njoj su urednici ili članovi uredništva najrelevantnijih časopisa u području (*Social Enterprise Journal, Journal of Co-operative Studies, Nonprofit and Voluntary Sector Quarterly, Voluntas, Review of International Co operation, Journal of Entrepreneurial and Organizational Diversity, Journal of Social Entrepreneurship*) raspravljali da li kada govorimo o socijalnim poduzećima, zadrugama i dobrovoljnim akcijama časopisi premošćuju ili pojačavaju razlike koje postoje u područjima.

Dan prije početka konferencije održan je transdisciplinarni forum. Forum bio namijenjen sudionicima koji dolaze iz neprofitnih organizacija, zadruga, mreža organizacija, i javnog i privatnog sektora, te centara za obuku i obrazovanje. Sesije su obuhvatile teme poput primjene FairShares modela na razvoj socijalnog poduzetništva, socijalnih inovacija u obrazovanju, socijalnih ulaganja s naglaskom na zajednicu, ekonomija u zajednici, stvaranja organizacija koje su pogonjene vrijednostima, premošćivanja jaza istraživača i praktičara ili pak sesiju mreže doktoranada koja je bila okrenuta ka pitanjima mentalnog zdravlja mladih istraživača. Sastao se i Forum o obrazovanju i osposobljavanju za socijalno poduzetništvo (FETSE).

Socijalna poduzeća prirodno prelaze različite vrste granica, u smislu sektora (javni, poslovni, zadruge, udruge), resursa (resursi sa tržišta, javnih nabava ili ugovorenih usluga, darovnica, volonterski resursi itd.) i područja djelovanja. S obzirom na svjetsku interdisciplinarnu perspektivu, ova konferencija okupila raznolike zajednice znanstvenika i praktičara koji su raspravljali o izazovima koji proizlaze iz održivog razvoja ali i različitim aspektima djelovanja trećeg sektora kroz perspektive socijalnih inovacija, poduzetništva i akcije solidarnosti i drugih okvira. Ona predstavlja najveću i nezaobilaznu konferenciju za sve one koji rade i istražuju u ovom području ili će tek to krenuti. U hrvatskim prilikama u kojima se sektor tek razvija, unatoč manjkavostima implementacije Strategije razvoja društvenog poduzetništva 2015-2020, ovakva konferencije može biti izvor inspiracije praktičarima ali i smjerokaz za razvoj područja donosiocima odluka. Sljedeća prilika za prikupljanje znanja i promišljanje područja će biti 2021. kada će konferenciju ugostiti GESES-istraživačka skupina sveučilišta u Zaragozi (Španjolska).

Doc.dr.sc.Danijel Baturina

1. Informacije o organizaciji na: <https://emes.net/>. EMES je najznačajnija mreže sveučilišnih istraživačkih centara i individualnih istraživača, te najveća istraživačka mreža koja se bavi pitanjima socijalnog poduzetništva [↑](#footnote-ref-1)
2. Dodatne informacije o Akciji se mogu naći na: <http://www.empowerse.eu/> [↑](#footnote-ref-2)
3. Više info na: <http://fsi.coop/> [↑](#footnote-ref-3)
4. Više info na: <https://www4.shu.ac.uk/research/cresr/> [↑](#footnote-ref-4)
5. Detaljni program konferencije možete pronaći na: <https://emes.net/content/uploads/events/7th-emes-international-research-conference-on-social-enterprise/7EMESconf_25June19.pdf> [↑](#footnote-ref-5)
6. Brojne radove i rezultate projekta možete pronaći na: <http://www.iap-socent.be/icsem-working-papers> [↑](#footnote-ref-6)
7. Izvještaje o pojedinim zemljama među kojima i Hrvatskoj možete pronaći na: <https://ec.europa.eu/social/main.jsp?pager.offset=5&advSearchKey=socnteco&mode=advancedSubmit&catId=22&doc_submit=&policyArea=0&policyAreaSub=0&country=0&year=0> [↑](#footnote-ref-7)